## Rješenje Hrvatske agencija za elektroničke komunikacije od 2. prosinca 2009.

### NN 2/2010 (4.1.2010.), Rješenje Hrvatske agencija za elektroničke komunikacije od 2. prosinca 2009.

2 04.01.2010 Rješenje Hrvatske agencija za elektroničke komunikacije od 2. prosinca 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

33

Hrvatska agencija za poštu i elektroničke komunikacije na temelju članka 12. stavka 1. t. 8., članka 17. st. 1., članka 92. i članka 125. st. 2. Zakona o elektroničkim komunikacijama (»Narodne novine« br. 73/08), te članka 8. Pravilnika o uvjetima dodjele i uporabe radiofrekvencijskog spektra (»Narodne novine« br. 136/08), a povodom zajedničkog pisanog zahtjeva trgovačkog društva T-Mobile Hrvatska, Zagreb, Ulica grada Vukovara 23, i trgovačkog društva HT – Hrvatske telekomunikacije d.d., Zagreb, Savska cesta 32, za izdavanje suglasnosti za prijenos dozvola za uporabu radiofrekvencijskog spektra, na temelju odluke Vijeća Hrvatske agencije za poštu i elektroničke komunikacije sa sjednice održane 2. prosinca 2009. g., donosi

RJEŠENJE

1. Trgovačkom društvu T-Mobile Hrvatska d.o.o., Zagreb, Ulica grada Vukovara 23, izdaje se suglasnost za prijenos sljedećih dozvola za uporabu radiofrekvencijskog spektra na trgovačko društvo HT – Hrvatske telekomunikacije d.d., Zagreb, Savska cesta 32:

• dozvole za uporabu radiofrekvencijskog spektra br. RFP-03/09 (900-1800 MHz), koja vrijedi do 18. listopada 2024. g.

• dozvole za uporabu radijskih frekvencija br. RF-2/04 (UMTS), koja vrijedi do 18. listopada 2024.

2. Na trgovačko društvo HT-Hrvatske telekomunikacije d.d. u cijelosti se prenose prava i obveze koje proizlaze iz dozvola iz točke 1. ovog rješenja, uključujući uvjete dodjele i uporabe određene tim dozvolama.

3. Prijenos dozvola iz točke 1. ove odluke i prijenos prava i obveza iz točke 2. ovog rješenja proizvodi pravni učinak sljedećeg dana od dana upisa pripajanja u registarski uložak trgovačkog društva HT – Hrvatske telekomunikacije d.d. kod Trgovačkog suda u Zagrebu.

4. Do nastupa okolnosti iz točke 3. ovog rješenja, trgovačko društvo T-Mobile Hrvatska d.o.o. ovlašteno je upotrebljavati dozvole iz točke 1. ove odluke sukladno vrijedećim propisima.

5. Po dostavi dokaza u upisu pripajanja iz točke 3. ovog rješenja, trgovačkom društvu HT – Hrvatske telekomunikacije d.d. izdat će se nove dozvole za uporabu radiofrekvencijskog spektra, pri čemu će se u svrhu usklađivanja uvjeta dodjele i uporabe radiofrekvencijskog spektra s odredbama Zakona o elektroničkim komunikacijama i podzakonskim propisima, umjesto dozvole br. RF-2/04 (UMTS) izdati nova dozvola kojom se propisuju uvjeti dodjele i uporabe radiofrekvencijskog spektra dodijeljenih dozvolom br. RF-2/04 (UMTS).

6. Ovo rješenje objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 9. studenog 2009. g. zaprimila zajednički pisani zahtjev trgovačkog društva HT – Hrvatske telekomunikacije d.d. (u daljnjem tekstu: HT) i trgovačkog društva T-Mobile Hrvatska d.o.o. (u daljnjem tekstu: T-Mobile) za davanje suglasnosti na prijenos dozvola za uporabu radiofrekvencijskog spektra sukladno članku 92. Zakona o elektroničkim komunikacijama (u daljnjem tekstu: ZEK) dodijeljenih T-Mobileu na HT. U predmetnom podnesku navedena društva navode da je zahtjev podnesen u svrhu kako bi HT po nastanku pravnih učinaka pripajanja, sukladno posebnim propisima, stekao pravo pružati elektroničke komunikacijske usluge koje pruža T-Mobile na području Republike Hrvatske.

Društva su specificirala predmetni zahtjev na način da se istim zahtijeva suglasnost za prijenos:

1. dozvole za uporabu radiofrekvencijskog spektra br. RFP-03/09 (900-1800 MHz), koja vrijedi do 18. listopada 2024. g.

2. dozvole za uporabu radijskih frekvencija br. RF-2/04 (UMTS) koja vrijedi do 18. listopada 2024. g.

Društva su podneskom od 23. studenoga 2009. g. dopunila prethodno navedeni zahtjev na način da su zatražila da se uvjeti dodjele i uporabe radijskih frekvencija iz dozvole za uporabu radijskih frekvencija br. RF-2/04 (UMTS) u postupku pripajanja usklade sukladno članku 125. st. 2. ZEK-a, odnosno da dozvola koja će se izdati HT-u bude tehnološki neutralna.

Uvidom u evidenciju HAKOM-a utvrđeno je da T-Mobile ima gore navedene valjane dozvole.

Nadalje, uvidom u poslovne knjige HAKOM-a utvrđeno je da je T-Mobile podmirio sve dospjele obveze kojih je obveznik temeljem prethodno navedenih dozvola.

Vezano uz ispunjenje ostalih uvjeta propisanih za izdavanje suglasnosti za prijenos dozvola, utvrđeno je da društvo preuzimatelj udovoljava uvjetima i mjerilima odabira utvrđenima člankom 92. st. 3. ZEK-a i člankom 8. st. 4. Pravilnika o uvjetima dodjele i uporabe radiofrekvencijskog spektra (u daljnjem tekstu: pravilnik). Naime, člankom 522. st. 3. Zakona o trgovačkim društvima (»Narodne novine« br. 111/93, 34/99, 52/00, 118/03,107/07 i 146/08) propisano je da upisom pripajanja u sudski registar u kojem je upisano društvo preuzimatelj, imovina pripojenog društva i njegove obveze prelaze na društvo preuzimatelja, te je društvo preuzimatelj sveopći pravni sljednik pripojenog društva i time stupa u sve pravne odnose pripojenog društva. Slijedom svega navedenog, odlučeno je kao u točki 1. izreke.

Nadalje, na temelju zahtjeva T-Mobile-a i HT-a za donošenjem odluke o izdavanju suglasnosti koja bi imala učinak od datuma upisa pripajanja u registarski uložak trgovačkog društva HT – Hrvatske telekomunikacije d.d. kod Trgovačkog suda u Zagrebu, a uzimajući u obzir odredbu članka 522. st. 3. i 4. Zakona o trgovačkim društvima, te članak 11. Zakona o sudskom registru (»Narodne novine« br. 1/85, 57/96, 1/98, 30/99, 45/99, 54/05, 40/07), odlučeno je kao u točki 3. i 4. izreke.

Člankom 125. st. 2. ZEK-a propisana je ovlast HAKOM-a da uskladi uvjete i dodjele uporabe radiofrekvencijskog spektra u dozvolama za uporabu radiofrekvencijskog spektra izdanima prema propisima koji su važili do stupanja na snagu ZEK-a, te po potrebi izda nove dozvole za uporabu radiofrekvencijskog spektra u skladu s odredbama ZEK-a. Pravilnikom o namjeni radiofrekvencijskog spektra (»Narodne novine« br. 136/08), u frekvencijskim područjima dodijeljenim T-Mobileu dozvolom br. RF-2/04 (UMTS), omogućena je uporaba IMT tehnologija. S obzirom na to da je predmetnom dozvolom T-Mobileu omogućena uporaba samo UMTS tehnologije, zahtjev društava za usklađenjem uvjeta dodjele i uporabe radiofrekvencijskog spektra u predmetnoj dozvoli je ocijenjen osnovanim, te će HT-u, po dostavi dokaza o upisu pripajanja u registarski uložak trgovačkog društva HT – Hrvatske telekomunikacije d.d. kod Trgovačkog suda u Zagrebu, umjesto dozvole br. RF-2/04 (UMTS) biti izdana nova tehnološki neutralna dozvola.

Sukladno članku 92. st. 5. ZEK-a te članku 8. st. 9. i 10. pravilnika, Vijeće HAKOM-a odlučilo je kao u točki 2. i 5. izreke.

Na temelju članka 14. ZEK-a, Vijeće HAKOM-a odlučilo je kao u točki 6. izreke.

Slijedom svega navedenog, Vijeće HAKOM-a je, na temelju članka 12. stavka 1. t. 8., članka 14., članka 17. st. 1., članka 92. i članka 125. st. 2. ZEK-a, te članka 8. pravilnika, odlučilo kao u izreci.

UPUTA O PRAVNOM LIJEKU:

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ovog rješenja.

Klasa: UP/I-344-01/09-01/3227

Urbroj: 376-09-04-04

Zagreb, 2. prosinca 2009.

Predsjednik Vijeća
Miljenko Krvišek, dipl. ing. el., v. r.

Rješenje, NN 2/2010-33